Author: oem19
Last saved by: agenda0
Company: MPSVR

Predkladacia správa

Materiál predkladá na rokovanie vlády SR minister práce, sociálnych vecí a rodiny z vlastnej iniciatívy ako návrh zapojenia sa SR do otvorenejšej stratégie Spoločenstva vo vzťahu ku kandidátskym krajinám v problematike sociálnej politiky a zamestnanosti a nadväzne na Rozhodnutie Asociačnej rady č. 1/2002 medzi Európskou úniou a Slovenskou republikou z 18. februára 2002 o prijatí všeobecných pravidiel a podmienok účasti Slovenskej republiky na programoch Spoločenstva (oznámenie Ministerstva zahraničných vecí Slovenskej republiky uverejnené v Zbierke zákonov č. 212/2002). Ministerstvo práce, sociálnych vecí a rodiny SR v súlade s  článkom 5 tohto rozhodnutia v priebehu prvých mesiacov roku 2002 dohodlo s Európskou komisiou pravidlá a podmienky vrátane finančných príspevkov vzťahujúcich sa na účasť Slovenskej republiky v troch programoch Spoločenstva. Po schválení finančného príspevku na rok 2002 podľa návrhu uznesenia vlády, minister práce, sociálnych vecí a rodiny SR podpíše za vládu Slovenskej republiky tri memorandá porozumenia podľa predkladaného materiálu. Finančný príspevok SR v roku 2002 sa navrhuje uhradiť zo štátneho rozpočtu a od roku 2003 sa navrhuje spolufinancovanie z prostriedkov PHARE vo výške 60 %.

Obsahom materiálu je:

1. Návrh memoranda porozumenia, na ktorého základe sa SR zapojí do programu vzťahujúceho sa na rámcovú stratégiu spoločenstva o rodovej rovnosti (2001 – 2005) v roku 2002 s finančnou vstupenkou 30 tis. euro a rovnakej výške aj v roku 2003 (resp. druhý rok účasti).

2. Návrh memoranda porozumenia, na základe ktorého SR sa zapojí do akčného programu spoločenstva na boj proti sociálnemu vylúčeniu (2002 – 2006), v roku 2002 s finančnou vstupenkou 30 tis. euro, a v roku 2003 (resp. druhý rok účasti) s finančným poplatkom 130 tis. euro.

3. Návrh memoranda porozumenia, na základe ktorého SR sa zapojí do akčného programu spoločenstva na boj proti diskriminácii (2001 – 2006), od roku 2003 s finančnou vstupenkou 30 tis. euro.

Predkladaný materiál obsahuje Doložku finančných vplyvov na štátny rozpočet SR od roku 2002 vzhľadom na povinnosť úhrady jednotlivých ročných vstupeniek a ročných poplatkov do troch programov spoločenstva. 

Materiál nemá žiadny environmentálny vplyv ani vplyv na zamestnanosť.

K materiálu sa nepredkladá hromadná pripomienka verejnosti alebo sumár vyššieho počtu obsahovo príbuzných pripomienok verejnosti.

Materiál nebol prerokovaný v poradných orgánoch vlády SR a po jeho prerokovaní vo vláde SR sa materiál nepredkladá inému orgánu.

Neexistuje dôvod na nesprístupnenie materiálu podľa zákona č. 211/2000 Z. z. o slobodnom prístupe k informáciám a o zmene a doplnení niektorých zákonov.